La Policia Local de Sagunt inspecciona els vehicles destinats al transport escolar del municipi
28 de febrer 2018

​ ![](/media/nlbcegtr/27c_transporte-escolar_01.jpg)  

La Policia Local de Sagunt va controlar del 19 al 23 de febrer vint vehicles destinats al transport escolar del municipi, en compliment del conveni de col·laboració subscrit per l'Ajuntament de Sagunt amb la DGT i en aplicació del reial decret sobre condicions de seguretat en el transport escolar i de menors.

Segons l'informe de la Policia Local, els deu agents destinats en la unitat de trànsit van inspeccionar de forma exhaustiva els vehicles i com a resultat s'ha donat un balanç final positiu per l'alt grau de seguretat dels autobusos.

El regidor de Policia Local, Enric Ariño, ha recordat que este control forma part de les campanyes que periòdicament fa la Policia Local de Sagunt i que controla diversos aspectes com pot ser el control d'alcohol, drogues, o l'estat de vehicles. En esta última campanya “**s'ha controlat el bon funcionament dels transports escolars, per a comprovar que tot funcione en unes condicions òptimes tant d'escoles concertades, com a públiques, que també compten amb este servei**”, ha manifestat el delegat.

 ![](/media/pysnkyzl/27c_transporte-escolar_02.jpg)  

Segons l'informe de la Policia de Sagunt, en esta inspecció s'ha prestat especial atenció a l'antiguitat dels vehicles (no més de 16 anys), extintors, martells per a la ruptura de finestres d'emergència, farmaciola de primers auxilis, cinturons de seguretat que són obligatoris en tots els fabricats a partir de 2006, així com sòl antilliscant, obertura manual de les portes des de l'exterior per a casos d'emergència o plaques identificatives de transport escolar davant i darrere.

Segons estadístiques oficials, el 90% dels accidents que es produixen durant el transport escolar tenen lloc en la pujada i baixada al vehicle o en els instants immediats. Per açò, i per a previndre futurs incidents, la Policia Local ha posat l'accent en la importància d'una bona educació vial i recorda que els trajectes de casa al col·legi poden ser bons moments perquè l’adult/a què acompanya al/la menor li recorde alguns missatges sobre seguretat vial, tals com no parar-se mai darrere de l'autobús; esperar el senyal del conductor i creuar sempre almenys tres metres per davant; dins de l'autobús, mantindre's assegut i amb el cinturó posat, si este lo porta instal·lat; no córrer en arribar a l'autobús, ni en eixir, i obeir el conductor i el monitor.

![](/media/4mrj3szt/27c_transporte-escolar_03.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/la-policia-local-de-sagunt-inspecciona-els-vehicles-destinats-al-transport-escolar-del-municipi/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-de-sagunt-inspecciona-els-vehicles-destinats-al-transport-escolar-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-de-sagunt-inspecciona-els-vehicles-destinats-al-transport-escolar-del-municipi/ "Linked In")
*   [](mailto:?body=https://aytosagunto.es/va/actualitat/la-policia-local-de-sagunt-inspecciona-els-vehicles-destinats-al-transport-escolar-del-municipi/)